## El Consell aprova la modificació del contracte de la posada en servici del sistema de gestió processal Just@ per a habilitar noves funcions

*** Es millorarà la interoperativitat entre els sistemes dels òrgans judicials per a prestar un servici més eficient a la ciutadana i configurar una administració de justícia més pròxima i accessible
* S’adapta el sistema als nous tràmits, esquemes processals i plantilles incorporats per la legislació estatal amb posterioritat al contracte**

El Consell ha aprovat la modificació del servici de desenrotllament i posada en funcionament del nou sistema de gestió processal de la Comunitat Valenciana (Just@) amb l’objectiu d’habilitar funcionalitats de gestió i servicis associats no previstos inicialment.

Per això, s’autoritza modificar el contracte subscrit amb la mercantil Indra Soluciones Tecnológicas de la Información SL, encarregada de la implementació del nou sistema. L’import previst és de 3.314.190 euros per a 2025.

Durant el desenrotllament del sistema Just@ s’han posat de manifest noves necessitats com les demandes d’interoperabilitat de sistemes projectada pel Comité Tècnic Estatal de l’Administració Judicial Electrònica que resulten imprescindibles per a garantir el correcte funcionament del sistema de gestió processal.

Estes demandes estan intrínsecament relacionades amb el funcionament dels òrgans judicials, tant a escala organitzativa com pot ocórrer amb l’agenda d’assenyalaments, com a escala operativa, com és el cas del Registre Civil, el Sistema de Registres Administratius de Suport a l’Administració de Justícia (Siraj) o el Registre d’Apoderaments Judicials (Reaj), ja que la consulta de dades incloses en estos registres pot resultar necessària per a fer els tràmits processals.

En altres casos, com és el de la carpeta ciutadana, la interoperativitat es fa necessària per a millorar el servici a la ciutadania i configurar una administració de justícia més pròxima i accessible.

Es considera igualment imprescindible adaptar el sistema de gestió processal als nous tràmits, esquemes processals i plantilles inclosos en el del Reial decret llei 6/2023, de 19 de desembre, pel qual s’aproven mesures urgents per a l’execució del Pla de recuperació, transformació i resiliència, particularment les modificacions derivades de la nova regulació del recurs d’apel·lació.

La modificació del contracte també inclou noves prestacions requerides per a poder aprofitar i fer més eficient l’ús dels dispositius i tauletes, adquirides per a reduir l’ús del paper en la realització dels tràmits processals.

Fecha: 30/12/2024